C 248/142
BG
Официален вестник на Европейския съюз
30.6.2022 г.
Известие за започване на междинен преглед на антидъмпинговите мерки, приложими към вноса на прежди с висока здравина от полиестери с произход от Китайската народна република (2022/C 248/11)
В Европейската комисия („Комисията“) постъпи искане за частичен междинен преглед в съответствие с член 11, параграф 3 от Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“).
1.
Искане за преглед
Искането бе подадено на 1 април 2022 г. от CIRFS — Международния комитет за изкуствена коприна и синтетични влакна („заявителя“) от името на промишлеността на Съюза по отношение на преждите с висока здравина от полиестери по смисъла на член 5, параграф 4 от основния регламент.
Обхватът на прегледа е ограничен до проучване на дъмпинга.
Досието, което е на разположение на заинтересованите страни за справка, съдържа публична версия на искането и анализ на степента на подкрепа за искането от страна на производителите от Съюза.
В точка 5.4 от настоящото известие се дава информация за достъп до досието за заинтересованите страни.
2.
Продукт, предмет на прегледа
Продуктът, предмет на настоящия преглед, е прежда с висока здравина от полиестери, която не се предлага за продажба на дребно, включително монофиламенти с линейна плътност, по-малка от 67 decitex (различни от шевни конци и усукани във формата на Z корд (многократно пресукани) прежди, предназначени за производството на шевни конци, готови за обагряне и довършителни операции, хлабаво навити върху пластмасова перфорирана цев) („продуктът, предмет на прегледа“), класиран понастоящем в код по КН ex 5402 20 00 (код по ТАРИК 5402 20 00 10).
Кодовете по КН и ТАРИК са посочени само за информация, без да се засяга възможността за последваща промяна в тарифното класиране.
3.
Съществуващи мерки
Действащите понастоящем мерки са окончателно антидъмпингово мито, наложено с Регламент за изпълнение (ЕС) 2017/325 на Комисията („първоначалното разследване“) (2), последно изменен с Регламент за изпълнение (ЕС) 2017/1159 на Комисията (3).
На 23 февруари 2022 г. Комисията публикува Известие за започване на преразглеждане с оглед на изтичане на срока на действие на антидъмпинговите мерки, приложими към вноса на прежди с висока здравина от полиестери с произход от Китайската народна република (4).
Мерките остават в сила до приключване на разследването в рамките на прегледа с оглед изтичане на срока на действие на мерките.
4.
Основания за прегледа
Искането се основава на достатъчно доказателства, предоставени от заявителя, че що се отнася до дъмпинга, обстоятелствата, въз основа на които са наложени съществуващите мерки, са се променили и тези промени са с дълготраен характер.
Тези промени са свързани със структурата на китайските производители, увеличаването на капацитета по отношение на продукта, предмет на прегледа, в Китай („КНР“, или „засегнатата държава“) и произтичащия от това огромен свръхкапацитет и спад на експортните цени от КНР.
(1) ОВ L 176, 30.6.2016 г., стр. 21.
(2) Регламент за изпълнение (ЕС) 2017/325 на Комисията от 24 февруари 2017 г. за налагане на окончателно антидъмпингово мито върху вноса на прежди с висока здравина от полиестери с произход от Китайската народна република след провеждане на преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета (ОВ L 49, 25.2.2017 г., стр. 6).
(3) Регламент за изпълнение (ЕС) 2017/1159 на Комисията от 29 юни 2017 г. за изменение на Регламент за изпълнение (ЕС) No 1105/2010 на Съвета и Регламент за изпълнение (ЕС) 2017/325 на Комисията по отношение на определянето на продуктовия обхват на действащите антидъмпингови мерки върху вноса на прежди с висока здравина от полиестери, с произход от Китайската народна република, и за предвиждане на възможност за възстановяване или опрощаване на мита в определени случаи (OВ L 167, 30.6.2017 г., стp. 31).
(4) ОВ C 87, 23.2.2022 г., стр. 2.